དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།སྨན་གྱི་ནུས་པ་རོ་ནུས་ངོ་བོ་གཉིས།།སྤྱི་དང་བྱེ་བྲག་ཅེས་སུ་གསུངས་པ་ཡིན།།དང་པོ་ནུས་སྟོབས་ཡོན་ཏན་གསུམ་དུ་བཤད།།ནུས་པ་ལྕི་སྣུམ་བསིལ་དང་རྟུལ་བ་དང༌།།ཡང་རྩུབ་ཚ་དང་རྣོ་བ་རྣམ་པ་བརྒྱད།།དང་པོ་བཞི་པོས་རླུང་དང་མཁྲིས་པ་སེལ།།འོག་མ་བཞི་ཡིས་བད་ཀན་སེལ་བར་བྱེད།།ཡང་རྩུབ་བསིལ་བ་གསུམ་གྱིས་རླུང་སྐྱེད་ཅིང༌།།ཚ་རྣོ་སྣུམ་པ་གསུམ་གྱིས་མཁྲིས་པ་སྐྱེད།།ལྕི་སྣུམ་བསིལ་རྟུལ་བཞི་ཡིས་བད་ཀན་སྐྱེད།།ཡོན་ཏན་མ་ལུས་སྙིང་པོར་གྱུར་པ་དང༌།།ནུས་པའི་ཁྱད་པར་ལྡན་པས་མཐུ་ཞེས་བརྗོད།།གངས་ཅན་འབིགས་བྱེད་ཟླ་ཉིའི་སྟོབས་ཅན་ལས།།བསིལ་དྲོད་ཕུལ་དུ་བྱུང་བས་སྟོབས་ཞེས་བྱ།།དེ་ལ་ཚ་བས་གྲང་བའི་ནད་རྣམས་སེལ།།བསིལ་བས་ཚ་བའི་ནད་རྣམས་སེལ་བར་བྱེད།།ཡོན་ཏན་འཇམ་དང་ལྕི་དྲོ་སྣུམ་དང་བརྟན།།གྲང་དང་རྟུལ་བ་བསིལ་མཉེན་སླ་དང་སྐམ།།སྐྱ་དང་ཚ་བ་ཡང་དང་རྣོ་རྩུབ་གཡོ།།བཅུ་དང་བདུན་གྱིས་མཚན་ཉིད་ཉི་ཤུ་འཇོམས།།དེ་ཕྱིར་ཡོན་ཏན་ཞེས་སུ་བཤད་པ་ཡིན།།དེ་དག་ཕལ་ཆེར་རོ་ལས་རྗེས་འབྱུང་སྟེ།།རོ་ནི་ས་སོགས་རྣམས་ལ་བརྟེན་པའི་ཕྱིར།།ལྕི་སྣུམ་ལ་སོགས་དེ་ལས་འབྱུང་བ་ཡིན།།ལན་ཚྭ་བསྐ་མངར་རྣམ་གསུམ་རིམ་བཞིན་ལྕི།།དེ་བཞིན་ལན་ཚྭ་སྐྱུར་མངར་སྣུམ་པ་ཡིན།།བསྐ་ཁ་མངར་བསིལ་ཁ་བསྐ་མངར་བ་རྟུལ།།སྐྱུར་ཚ་ཁ་བ་རྣམ་གསུམ་ཡང་ལ་རྩུབ།།ཚ་སྐྱུར་ལན་ཚྭ་རྣམ་གསུམ་ཚ་ལ་རྣོ།།རོ་སོགས་མ་བཅོས་གང་ཡང་སྟོབས་ཅན་ཡིན།།རོ་མཉམ་ནུས་པ་སོ་སོ་རྟེན་སྟོབས་དང༌།།གྱུར་པ་སྦྱར་བའི་དབང་ལས་འབྱུང་འགྱུར་ཏེ།།མི་མཐུན་འོག་མས་གོང་མ་ཟིལ་གྱིས་གནོན།།ཐམས་ཅད་མཐུན་ན་རོ་ཡིས་ལས་བྱེད་ལ།།རོ་བཞིན་མི་གནོད་ཞུ་རྗེས་ལས་བྱེད་དེ།།རོ་ལས་གོ་ལྡོག་ནུས་པས་ལས་བྱེད་པས།།རོ་བསྡེབས་ནུས་བསྡེབས་ཞུ་རྗེས་སྡེབས་ཏེ་སྦྱར།།ངོ་བོ་རྫས་རེའི་ནུས་པ་བསྟན་པ་ནི།།རིན་པོ་ཆེ་ཡི་སྨན་དང་ས་རྡོའི་སྨན།།ཤིང་སྨན་རྩི་སྨན་ཐང་སྨན་སྔོ་སྨན་དང༌།།སྲོག་ཆགས་སྨན་དང་དབྱེ་བ་བརྒྱད་དུ་བཤད།།དང་པོ་རིན་པོ་ཆེ་ཡི་ནུས་པ་ནི།།གསེར་གྱིས་ཚེ་རིང་རྒས་སྲ་དབྱིག་དུག་སེལ།།དངུལ་གྱིས་ཆུ་སེར་ནད་དང་རྣག་ཁྲག་སྐེམ།།ཟངས་ཀྱིས་རྣག་སྐེམ་གློ་མཆིན་ཚ་བ་སེལ།།ལྕགས་ཀྱིས་མཆིན་དུག་མིག་ནད་སྐྱ་རྦབ་སེལ།།གཡུ་ཡིས་དུག་དང་མཆིན་པའི་ཚ་བ་སེལ།།མུ་ཏིག་ཀླད་པ་འཛག་གཅོད་དུག་ནད་སེལ།།ཉ་ཕྱིས་ནུས་པ་མུ་ཏིག་ཁྱད་པར་མེད།།དུང་གིས་རྣག་སྐེམ་འགྱིངས་འབིགས་རུས་ཚད་སེལ།།བྱུ་རུས་མཆིན་ཚད་རྩ་ཚད་དུག་ཚད་སེལ།།མུ་མེན་དུག་དང་ཆུ་སེར་མཛེ་ནད་སེལ།།རྡོ་ཡི་སྨན་གྱི་ནུས་པ་བསྟན་པ་ནི།།སྨུག་པོ་སྦལ་རྒྱབ་ཕོ་སྦལ་མོ་སྦལ་གཉིས།།ཆུ་སེར་འཕུལ་འདྲེན་སྐེམ་ཞིང་ལྷ་བ་འཛིན།།རུས་པ་ཆག་པ་སྦྱོར་ཞིང་ཀླད་པ་སྡོམ།།དཀར་པོ་སྦལ་རྒྱབ་དཀར་པོ་ཆིག་ཐུབ་དང༌།།སྨུག་པོ་ཆིག་ཐུབ་ལ་སོགས་དེ་དང་འདྲ།།གངས་ཐིགས་དེ་བཞིན་མཆིན་པའི་ཚ་བ་སེལ།།ཁབ་ལེན་མདེའུ་འབྱིན་ཀླད་རུས་རྩ་ནད་སེལ།།བེ་སྣབས་རུས་སྦྱོར་རྨེན་གཅོད་ཤའུ་སྐྱེད།།མཉྫི་ར་ཡིས་རུས་པའི་ཚད་པ་སེལ།།ཕག་མགོས་རུས་པ་གསོ་ཞིང་ཆུ་སེར་འདྲེན།།བྱེ་མགོ་དེ་བཞིན་ཤ་འུ་སྐྱེད་པ་དང་།།གསེར་རྡོ་དངུལ་རྡོ་ཆུ་སེར་འདྲེན་པར་བྱེད།།སྟང་ཟིལ་གསེར་ཟིལ་དངུལ་ཟིལ་རུས་མདོག་འབྱིན།།གྲུ་བཞི་ཀླད་པ་གསོ་ཞིང་ཆུ་སེར་འདྲེན།།ཅོག་ལ་མ་ཡིས་རྩ་དང་ལྷ་བ་འཛིན།།རྡོ་ཀླད་ཀླད་པ་སྡོམ་ཞིང་ཤ་འུ་གསོ།།ལི་གྲིས་རུལ་གཅོད་རྡོ་ཆུས་རུས་པ་སྦྱོར།།རྡོ་མཁྲིས་རྩ་སྡོམ་གཤའ་དཀར་ཤ་འུ་སྐྱེད།།ལྡོང་རོས་བ་བླ་རྨེན་ངན་རུལ་བ་གཅོད།།རྡོ་སོལ་རྡོ་རྣམས་འཇུ་ཞིང་རྩ་ཁ་སྡོམ།།བ་ནུ་རྡོ་རྒྱུས་མཐིང་རྒྱུས་ཆུ་བ་གསོ།།ཏི་ཚ་སེར་པོ་རྨ་འདྲུབ་མིག་ལ་ཕན།།མཚལ་གྱིས་རྨ་འདྲུབ་གློ་མཆིན་རྩ་ཚད་སེལ།།ལིག་བུ་མིག་དང་བཙག་ཡུག་རྣམ་ལ་སོགས།།མིག་ནད་རུས་ཚད་སེལ་ཞིང་ཆུ་སེར་སྐེམ།།ཅོང་ཞིས་འཁྲུ་གཅོད་བད་ཀན་ཚ་བ་སེལ།།རྡོ་ཐལ་ཕོ་བའི་བད་ཀན་འདྲིལ་བ་གཅོད།།ཧ་ཤིག་རྩ་སྦྱོང་མོ་རྡེ་རྡེ་ནད་སེལ།།ས་ཡི་སྨན་གྱི་ནུས་པ་བསྟན་པ་ནི།།གསེར་གྱི་བྱེ་མས་མཁལ་ནད་ཆུ་འགགས་སེལ།།སིནྡྷུ་ར་ཡིས་རྩ་ཚད་དོན་རྨ་གསོ།།རྣག་ཁྲག་སྐེམ་ཞིང་མེས་འཚིག་རྨ་ལ་ཕན།།ཟེ་ཚྭས་རྡོ་འཇུ་རྡེ་འུ་རྡོ་སྐྲན་བཤིག།ཡ་བཀྵ་ར་དྲོད་སྐྱེད་སྐྲན་ནད་སྦྱོང་།།བུལ་ཏོག་རུལ་གཅོད་རྩམ་པ་མྱགས་པར་བྱེད།།མུ་ཟི་སེར་པོ་གདོན་འཇོམས་རྣག་ཁྲག་སྐེམ།།ནག་མཚུར་སེར་མཚུར་རུལ་གཅོད་སྐྲན་ལ་བརྐོ།།བིག་པན་འབྲས་གཅོད་སྐྲན་བཤིག་ལིང་ཐོག་ལེན།།རྡོ་དྲེག་དུག་དང་ཚད་པ་རྙིང་པ་སེལ།།བྲག་ཞུན་ཚད་པའི་ནད་རྣམས་ཀུན་ལ་ཕན།།ཁྱད་པར་ཕོ་མཆིན་མཁལ་ཚད་སེལ་བའི་མཆོག།ཤིང་སྨན་རྩ་བ་ལྡུམ་བུ་སྡོང་པོ་དང་།།ཡལ་ག་རྐང་དང་ཤུན་པ་ཐང་ཆུ་དང་།།ལོ་མ་མེ་ཏོག་འབྲས་བུ་བཅུ་རུ་འགྱུར།།རྩི་སྨན་རྩ་ཤིང་སྲོག་ཆགས་ལས་བྱུང་བ།།ཐང་སྨན་རྩ་བ་ངར་པ་ལོ་མ་དང་།།མེ་ཏོག་འབྲས་བུ་ལྔ་རུ་འགྱུར་བ་ཡིན།།དེ་དག་གང་ལ་གང་ཕན་ནུས་པ་ནི།།ག་བུར་ཚ་བ་རྒྱས་པ་ཐོག་བབས་གསོད།།རྙིངས་ཤིང་ཞེན་པའི་ཚ་བ་རྩད་ནས་འབྱིན།།ཙན་དན་དཀར་པོས་གློ་སྙིང་འཁྲུགས་ཚད་སེལ།།ཙན་དན་དམར་པོས་ཁྲག་གི་ཚད་པ་སེལ།།ཨ་ག་རུ་ཡིས་སྙིང་སྲོག་ཚ་བ་སེལ།།གི་ཝཾ་རིམས་དུག་མཆིན་ཚད་སྣོད་ཚད་སེལ།།ཅུ་གང་གློ་ནད་ཀུན་སེལ་རྨ་ཚད་གཅོག།གུར་ཀུམ་མཆིན་ནད་ཀུན་སེལ་རྩ་ཁ་སྡོམ།།སུག་སྨེལ་མཁལ་ནད་གྲང་བ་མ་ལུས་སེལ།།ཛཱ་ཏིས་རླུང་འཇོམས་སྙིང་གི་ནད་རྣམས་སེལ།།ལི་ཤིས་སྲོག་རྩའི་ནད་དང་གྲང་རླུང་སེལ།།ཀ་ཀོ་ལ་ཡིས་ཕོ་མཆེར་གྲང་བ་སེལ།།གླ་རྩིས་དུག་སྲིན་མཁལ་མཆིན་གཉན་ནད་སེལ།།དོམ་མཁྲིས་རྩ་སྡོམ་རུལ་གཅོད་ཤ་འུ་སྐྱེད།།ཨུཏྤལ་གློ་མཆིན་ཚད་པ་མ་ལུས་སེལ།།ནཱ་ག་པུཥྤ་ན་ག་གེ་སར་དང་།།པདྨ་གེ་སར་གློ་མཆིན་སྙིང་ཚད་སེལ།།ཟི་ར་དཀར་པོས་གློ་ཡི་ཚད་པ་སེལ།།ཟི་ར་ནག་པོས་མཆིན་པའི་གྲང་བ་སེལ།།ལ་ལ་ཕུད་ཀྱིས་ཕོ་ནད་གྲང་བ་སེལ།།སོ་མ་ར་ཛས་ལྤགས་ནད་ཆུ་སེར་སེལ།།ཐལ་ཀ་རྡོ་རྗེ་དག་ཀྱང་དེ་བཞིན་ནོ།།གསེར་གྱི་མེ་ཏོག་སྣོད་ཚད་མཁྲིས་ཚད་སེལ།།གསེར་གྱི་ཕུད་བུས་མཁྲིས་པ་གྱེན་དུ་འདྲེན།།དུག་མོ་ཉུང་གིས་མཁྲིས་སེལ་ཚ་འཁྲུ་གཅོད།།རྒུན་འབྲུམ་གློ་ནད་སེལ་ཞིང་ཚད་པ་སྦྱོང་།།འུ་སུས་ཕོ་བའི་བད་ཀན་ཚ་བ་སེལ།།སྟར་བུས་གློ་བརྐོ་ཁྲག་འཇུ་བད་ཀན་གཅོད།།བསེ་ཡབ་བད་ཀན་ཚ་བ་སེལ་བར་བྱེད།།སེ་འབྲུས་ཕོ་བའི་ནད་རྣམས་མ་ལུས་སེལ།།མེ་དྲོད་སྐྱེད་ཅིང་བད་ཀན་གྲང་ནད་འཇོམས།།ན་ལེ་ཤམ་གྱིས་བད་ཀན་གྲང་བ་སེལ།།པི་པི་ལིང་གིས་གྲང་ནད་མ་ལུས་སེལ།།སྨན་སྒས་དྲོད་སྐྱེད་ཟས་ལེན་བད་རླུང་འཇོམས།།སྒ་སྐྱས་བད་རླུང་སེལ་ཞིང་ཁྲག་འཁྱགས་འཇུ།།ཙི་ཏྲ་ཀ་སྟོབས་མེ་འདྲ་མེ་དྲོད་སྐྱེད།།འོར་ནད་གཞང་འབྲུམ་སྲིན་ནད་མཛེ་ནད་སེལ།།ཤིང་ཚས་ཕོ་མཆིན་གྲང་རླུང་སེལ་བར་བྱེད།།ཀ་རཉྫ་ཡིས་ཕོ་བའི་མེ་དྲོད་སྐྱེད།།ཤིང་ཀུན་སྲིན་འཇོམས་གྲང་ནད་སྙིང་རླུང་སེལ།།བྱི་ཏང་ག་ཡིས་སྲིན་སེལ་མེ་དྲོད་སྐྱེད།།མ་རུ་ཙེ་ཡིས་སྲིན་ནད་སེལ་བར་བྱེད།།གོ་བྱེས་སྲིན་གསོད་རུལ་གཅོད་ཕོ་རིམས་སེལ།།སྤོས་དཀར་ཆུ་སེར་སྦྱོང་ཞིང་སྐེམ་པར་བྱེད།།གུ་གུལ་ས་གདོན་ལྷོག་པ་གཉན་གཟེར་འཇོམས།།ཤེལ་ཏས་ལྷ་རུས་ཆུ་སེར་བཙོན་དུ་འཛིན།།རྒྱ་ཚྭས་དུག་དང་སྲིན་གསོད་རྩ་ནད་སྦྱོང་།།གག་པ་ཤ་རོ་གཅོད་ཅིང་ཆུ་འགགས་འབིགས།།རྒྱམ་ཚྭས་བད་རླུང་མ་ཞུ་གྲང་བ་སེལ།།ལྕེ་མྱང་ཚྭ་ཡང་དེ་བཞིན་མིག་ལ་ཕན།།ཁ་རུ་ཚྭ་དང་ཙབས་རུ་ཚྭ་གཉིས་ཀྱིས།།དྲོད་སྐྱེད་སྦོ་སྒྲེག་འགྱིངས་དང་བད་རླུང་འཇོམས།།རྭ་ཚ་ཐལ་ཚྭས་སྣོད་ཀྱི་གྲང་བ་སེལ།།མཛེ་ཚྭས་ཁྲག་འཇུ་རྨ་ཡི་ཆུ་སེར་འདྲེན།།ཚ་ལས་རྨ་འདྲུབ་ཁྲག་འཇུ་སྦྱོང་བར་བྱེད།།ལྦ་ཚྭས་ལྦ་བ་འཇོམས་པར་བྱེད་པའོ།།ཨ་རུ་ལན་ཚྭ་མ་གཏོགས་རོ་ལྔ་ལྡན།།འཚོ་བྱེད་དྲོད་སྐྱེད་ཟས་འཇུ་འཕྲོད་པར་བྱེད།།རླུང་མཁྲིས་བད་ཀན་ལས་གྱུར་ནད་ཀུན་འཇོམས།།དེ་ལ་རིགས་ལྔ་རྣམ་རྒྱལ་འཇིགས་མེད་དང་།།བདུད་རྩི་འཕེལ་བྱེད་སྐེམ་པོ་ལྔ་ཡིན་ཏེ།།རྣམ་པར་རྒྱལ་བ་ཀུ་བའི་མཇུག་མ་འདྲ།།རླུང་མཁྲིས་བད་ཀན་འདུ་བའི་ནད་རྣམས་སེལ།།ཁྱད་པར་བཀྲ་ཤིས་དོན་ཀུན་འགྲུབ་པས་བཟང་།།འཇིགས་མེད་ཟུར་ལྔ་མིག་ནད་གདོན་ལ་བསྔགས།།བདུད་རྩི་ཤ་མཐུག་སྐེམ་པོ་ཤ་འཕེལ་བྱེད།།འཕེལ་བྱེད་ཟླུམ་པོ་བུམ་འདྲ་རྨ་ལ་བསྔགས།།སྐེམ་པོ་སུལ་མང་བྱིས་པའི་མཁྲིས་ནད་སེལ།།བ་རུ་ར་ཡིས་བད་མཁྲིས་ཆུ་སེར་སེལ།།སྐྱུ་རུ་ར་ཡིས་བད་མཁྲིས་ཁྲག་ནད་སེལ།།སྙིང་དང་མཁལ་མ་གླ་གོར་ཞོ་ཤ་གསུམ།།སྙིང་ཚད་མཁལ་ཚད་མཆེར་ཚད་སེལ་བར་བྱེད།།ཨ་འབྲས་སྲ་འབྲས་འཇམ་འབྲས་མཁལ་ནད་སེལ།།འབྲ་གོས་བད་ཀན་སྨུག་སེར་ཕོ་ནད་སེལ།།མ་ནུ་པ་ཏྲས་རླུང་ཁྲག་ཚ་བ་སེལ།།པུཥྐར་མཱུ་ལས་བད་ཀན་ཚ་བ་སེལ།།རུ་རྟས་རླུང་ཁྲག་ཕོ་བ་སྦོས་པ་སེལ།།གློ་ནད་གག་པ་ཤ་རོ་གཅོད་པར་བྱེད།།ཡུང་བས་དུག་སེལ་རུལ་གཅོད་གཉན་ནད་འཇོམས།།ཤུ་དག་མ་ཞུ་དྲོད་སྐྱེད་གག་ལྷོག་སེལ།།པུ་ཤེལ་སྐྱུགས་གཅོད་བད་ཀན་ཚ་བ་སེལ།།ཁྱུང་སྡེར་དཀར་སྨུག་དུག་ཚད་སེལ་བར་བྱེད།།དཔའ་བོ་དཀར་སེར་དཔའ་རྒོད་དེ་བཞིན་ནོ།།བོང་ང་དཀར་པོས་རིམས་དུག་མཁྲིས་ཚད་སེལ།།བོང་ང་དམར་སེར་ཤ་དུག་བཙན་དུག་སེལ།།ཤིང་མངར་གློ་ནད་རྩ་ནད་སེལ་བར་བྱེད།།སླེ་ཏྲེས་ཀཎྜ་ཀ་རིས་རླུང་ཚད་སེལ།།ག༌བྲ་དག་ཀྱང་དེ་བཞིན་རིམས་ལ་ཕན།།ཏིག་ཏས་མཁྲིས་པའི་ཚད་པ་མ་ལུས་སེལ།།བ་ཤ་ཀ་ཡིས་ཁྲག་ཚད་མ་ལུས་སེལ།།བ་ལེ་ཀ་ཡིས་གློ་མཆིན་སྣོད་ཚད་སེལ།།ག་དུར་རིམས་དང་གློ་ཚད་རྩ་ཚད་སེལ།།སྟབ་སེང་རུས་ཆག་སྦྱོར་ཞིང་རུས་ཚད་སེལ།།སྒྲོན་ཤིང་བད་རླུང་ཆུ་སེར་གྲང་བ་སེལ།།སྐྱེར་པ་སེ་རྒོད་དུག་སྡུད་ཆུ་སེར་སེལ།།སེང་ལྡེང་ཁྲག་དང་ཆུ་སེར་སྐེམ་པར་བྱེད།།སོ་ཆས་ནད་ཀུན་གྱེན་འདྲེན་སྐྱུགས་སྨན་མཆོག།དན་རོག་ཤྲཱི་ཁཎྜས་དྲག་པོར་སྦྱོང་།།དོང་གས་མཆིན་ནད་སེལ་ཞིང་འཇམ་པོར་འཁྲུ།།ཀ་པེད་ད་ཏྲིག་སྨག་དང་མོན་ཆ་རས།།འཁྲུ་བའི་ནད་རྣམས་ཚ་གྲང་མེད་པར་གཅོད།།སྔོ་ཡི་སྨན་གྱི་ནུས་པ་བསྟན་པ་ནི།།ཧོང་ལེན་ཁྲག་སྐེམ་འཁྲུགས་ཚད་དོན་ཚད་སེལ།།སྤང་རྩི་དོ་བོས་རིམས་དུག་རྙིངས་ཚད་སེལ།།རེ་སྐོན་ཁྲག་སྐེམ་སྨུག་པོ་རྩ་ཚད་སེལ།།ཀྱི་ལྕེས་སྣོད་ཚད་མཁྲིས་ཚད་སེལ་བར་བྱེད།།སུམ་ཅུ་ཏིག་གིས་མཆིན་མཁྲིས་ཚ་བ་སེལ།།པྲི་ཡངྐུ་ཡིས་ཕོ་མཆིན་ཚ་བ་སེལ།།ཟངས་ཏིག་ལྕགས་ཏིག་མཁྲིས་པའི་ཚ་བ་སེལ།།སྲོ་ལོ་སུག་འདྲས་གློ་ཡི་ཚད་པ་སེལ།།གཡའ་ཀྱི་མ་ཡིས་མཁྲིས་པ་ཞི་སྦྱོང་བྱེད།།གང་ག་ཆུང་གིས་དུག་དང་ཚད་འཁྲུ་གཅོད།།བྱ་རྒོད་སྤོས་ཀྱིས་གདོན་དུག་རིམས་ཚད་སེལ།།སྲོལ་གོང་པ་ཡིས་མགོ་ཆག་དུག་ཚད་སེལ།།ཡུ་མོ་མདེ་འབྱིན་བུ་རོ་ཟུག་རྔུ་འབྱིན།།དར་ཡ་ཀན་གྱིས་བྱང་ཁོག་ཆུ་སེར་སྐེམ།།མགོ་བོའི་རུས་ཆག་སྦྱོར་ཞིང་ལྷ་བ་འཛིན།།རྟ་ལྤགས་ལྷ་བ་འཛིན་ཞིང་ཆུ་སེར་འདྲེན།།ཨ་བི་ཥ་ཡིས་མགོ་ཆག་དུག་ཚད་སེལ།།སྟག་ཤས་རྨ་འདྲུབ་གཉན་གསོད་དུག་ནད་སེལ།།སྤང་རྒྱན་དཀར་པོས་གྲེ་བའི་དུག་ཚད་སེལ།།ཡུ་གུ་ཤིང་གིས་རྨ་སྦྱོར་དུག་ཚད་སེལ།།རྩད་དང་རྒུ་ཐུབ་ལྡུམ་སྟག་དུག་ནད་སེལ།།ཨ་བྱག་མགོ་ཆག་གསོ་ཞིང་ཆུ་སེར་སྐེམ།།ཚེར་སྔོན་རུས་ཆག་གསོ་ཞིང་ལྷ་བ་འདེགས།།སྨུག་ཆུང་མདན་ཡོན་དག་ཀྱང་དེ་བཞིན་ནོ།།གསེར་སྐུད་གློ་མཆིན་རྩ་ཚད་དུག་ཚད་སེལ།།ལུག་རུ་སྨུག་པོས་དུག་སྡུད་ཤ་དུག་སེལ།།ལུག་རུ་སེར་པོ་ཆུ་རུག་ཆུ་འཐུང་བྱེད།།སེ་བའི་མེ་ཏོག་མཁྲིས་སེལ་རླུང་ཁ་གནོན།།འབུ་སུ་ཧང་གིས་རྨ་འདྲུབ་གློ་ནད་སེལ།།སྒོང་ཐོག་པ་ཡིས་ཤ་དུག་འཁྲུགས་ཚད་སེལ།།ཨ་ཀྲོང་གློ་ཡི་ཚད་པ་སེལ་བར་བྱེད།།ཚར་བོང་གྲེ་བའི་ཚད་པ་གློ་ནད་སེལ།།ཏང་ཀུན་སྙིང་གི་ཚད་པ་དུག་ནད་སེལ།།སེ་རྒོད་འབྲས་བུས་དུག་ཚད་མཆིན་ཚད་སེལ།།ཤུག་པ་ཚེར་ཅན་མཁལ་ཚད་ལྷོག་པ་སེལ།།སྐྱེར་པའི་མེ་ཏོག་འབྲས་བུས་འཁྲུ་བ་གཅོད།།ཐང་ཕྲོམ་ལང་ཐང་ཙེ་ཡིས་སྲིན་ནད་སེལ།།སྲིན་ཤིང་སྣ་མའི་འབྲས་བུ་དེ་བཞིན་ནོ།།དྲེས་མའི་གེ་སར་སྲིན་གསོད་གླང་ཐབས་འཇོམས།།དཀར་པོ་ཆིག་ཐུབ་དུག་སྡུད་གཉན་སྲིན་འཇོམས།།ཨ་ཝ་བྱང་ཁོག་རྨ་དང་མིག་ལ་ཕན།ཞིམ་ཐིག་ལེ་ཡིས་མིག་གི་ལིང་ཐོག་ལེན།།པར་པ་ཏ་ཡིས་རིམས་དང་དུག་ཚད་སེལ།།དྭ་བའི་རྩ་བས་སྲིན་གསོད་རུས་མཛེར་འགོགས།།འདམ་བུ་ཀ་རས་གློ་མཆིན་རྩ་ཚད་སེལ།།འབྲི་ཏ་ས་འཛིན་རྣག་ཁྲག་ཆུ་སེར་འདྲེན།།བྱ་པོ་ཙི་ཙིས་བུད་མེད་ཟླ་མཚན་གཅོད།།ཤུ་མོ་ཟ་ཡིས་གློ་རྣག་འཁྲུ་བ་གཅོད།།སྙི་བ་ལུག་མུར༌བྲང་ཚ་ཆམ་པ་སེལ།།གཡེར་ཤིང་པ་ཡིས་འབྲུམ་པའི་ཚ་བ་སེལ།།མེ་ཏོག་སེར་ཆེན་རྨ་འདྲུབ་རྩ་རུལ་གསོ།།བྲག་སྐྱ་ཧ་བོས་དུག་སེལ་ཚད་འཁྲུ་གཅོད།།བྲག་སྤོས་རྨ་འདྲུབ་རྣག་སྐེམ་ལྷ་བ་འཛིན།།རྒྱ་སྤོས་སྤང་སྤོས་ཚད་རྙིང་དུག་ཚད་སེལ།།མྱང་རྩི་སྤྲས་ཀྱིས་ཆུ་འཐུང་རིམས་ཚད་སེལ།།རྒུ་དྲུས་རྨ་འདྲུབ་རྩ་འཐུད་རྒྱུ་གཟེར་སེལ།།འབམ་པོས་སྐྲངས་འཇོམས་ཁོང་འབྲས་བཤིག་པར་བྱེད།།མེ་ཏོག་ལུག་མིག་དུག་དང་རིམས་ནད་སེལ།།མཁན་པས་ཁྲག་གཅོད་ཡན་ལག་སྐྲངས་པ་འཇོམས།།ཆུ་མ་རྩི་ཡིས་ཆུ་སེར་དམུ་ཆུ་སྦྱོང་།།བྱི་ཚེར་རིམས་དུག་མཁལ་མའི་ཚ་བ་སེལ།།དེ་བས་རིམས་སེལ་རྩ་མཁྲིས་མཁྲིས་ནད་སེལ།།རེ་རལ་འོམ་བུས་ཤ་དུག་སྦྱར་དུག་སེལ།།ཞུ་མཁན་ཚོས་བཙོད་གློ་མཁལ་འགྲམས་ཚད་སེལ།།ལྕམ་པས་ཆུ་འགགས་སྐོམ་དད་འཁྲུ་བ་སེལ།།བྲག་ལྕམ་རྨ་འདྲུབ་རྟ་རྨིག་རྩ་སྒོ་འགེག།གྲ་མའི་རྩ་བས་ཤ་ཚད་རྩ་ཚད་སེལ།།མཛོ་མོས་ཁྲག་འཁྱགས་འཇུ་ཞིང་ཁྲག་ཚད་སེལ།།ཕང་མའི་འབྲས་བུས་སྙིང་ཚད་མོ་ནད་སེལ།།སྲད་དཀར་བ་ཡིས་དམུ་ཆུ་སྐྱ་རྦབ་སྦྱོང་།།བྱི་རུག་རྨ་ཡི་འབུ་སྲུང་སྲིན་ཕོལ་སེལ།།མཚེ་ལྡུམ་རྩ་ཡི་ཁྲག་གཅོད་མཆིན་ཚད་སེལ།།བྲེ་གས་གློ་དང་མཁལ་མའི་ཚ་བ་སེལ།།ལུག་ཆུང་རིམས་དུག་སྨུག་པོ་རྩ་ཚད་སེལ།།ལུག་ངལ་དུག་སེལ་ཡན་ལག་སྐྲངས་པ་འཇོམས།།ཟངས་རྩི་བ་ཡིས་མཁྲིས་ནད་མིག་སེར་སེལ།།རྙ་ལོས་རྒྱུ་ལོང་སྣོད་ཀྱི་ཚ་བ་སེལ།།ཤོ་མང་རྨ་ཡི་ཚ་བ་སེལ་བར་བྱེད།།པ་ཡག་རྩ་བས་གློ་གསོ་གློ་ནག་འདྲེན།།བྱེའུ་ལ་ཕུག་ཤ་དུག་སེལ་བར་བྱེད།།ཨུག་ཆོས་རྣ་བའི་ནད་སེལ་སྦོས་པ་སྦྱོང་།།སྐྱི་བའི་འབྲས་བུས་མཁྲིས་པ་གྱེན་ལ་འདྲེན།།ས་རྫི་ཀ་ཡིས་ཕོ་བའི་མེ་དྲོད་སྐྱེད།།སྲུབ་ཀ་རུལ་གཅོད་དྲོད་སྐྱེད་ཆུ་སེར་འདྲེན།།ལྕེ་ཚ་དབྱི་མོང་གཉིས་ཀྱང་དེ་བཞིན་ནོ།།བ་ལུས་བད་ཀན་ཚ་གྲང་འཐབ་པ་སེལ།།གོ་སྙོད་རླུང་ཚད་དུག་དང་མིག་ནད་སེལ།།ཐ་རམས་ན་རམས་བྱ་རྐང་འཁྲུ་བ་གཅོད།།སོག་ཀ་པ་ཡིས་སྐྱུག་པ་མ་ལུས་གཅོད།།དབང་པོ་ལག་པས་ལུས་སྟོབས་ཁུ་བ་སྐྱེད།།རི་ཤོས་མཁྲིས་པ་སྤྱང་ཚེར་བད་ཀན་འདྲེན།།དུར་བྱིད་ཐར་ནུས་ཚ་གྲང་ནད་ཀུན་སྦྱོང་།།སྔོན་བུས་ཆུ་སེར་ཁྲོན་བུས་མཁྲིས་པ་སྦྱོང་།།ལྕུམ་རྩས་དུག་ཚད་སྣོད་ཚད་བད་ཀན་སྦྱོང་།།ཆུ་རྩས་གཉན་སྦྱོང་རྨ་ཡི་སྐམ་རྩི་བྱེད།།རེ་ལྕག་པ་ཡིས་འབྲས་འདུལ་གཉན་ནད་སྦྱོང་།།ལྕ་བས་ཆུ་སེར་མཁལ་རྐེད་གྲང་བ་སེལ།།ཉེ་ཤིང་ར་མཉེས་ཚེ་བསྲིང་ཆུ་སེར་སེལ།།ཨ་ཤོ་གནྡྷས་སྨད་གྲང་ཆུ་སེར་སེལ།།གཟེ་མས་གཅིན་སྲི་གྲུམ་བུ་མཁལ་ནད་སེལ།།སྲོག་ཆགས་ལས་བྱུང་རྭ་དང་རུས་པ་དང་།།ཤ་ཁྲག་མཁྲིས་ཚིལ་ཀླད་པ་ལྤགས་སེན་སྤུ།།ཆུ༌བྲུན་བུབས་རིལ་ལུས་དང་བཅུ་གསུམ་འབྱུང་།།དེ་དག་གང་ལ་གང་ཕན་ནུས་པ་བསྟན།།བསེ་རུས་བྱང་ཁོག་རྣག་ཁྲག་ཆུ་སེར་སྐེམ།།ཁ་ཤ་ཤ་བའི་རྭ་ཡང་དེ་དང་འདྲ།།གཙོད་དང་དགོ་བའི་རྭ་ཡིས་འཁྲུ་བ་གཅོད།།རྒྱ་རུ་ལུག་ཐུག་རྭ་ཡིས་བུ་འབྱིན་བྱེད།།རྒོད་གཡག་རྭ་ཡིས་དྲོད་སྐྱེད་སྐྲན་ནད་བཤིག།གཉན་གྱི་རྭ་ཡིས་རིམས་ནད་སེལ་བར་བྱེད།།མི་ཡི་དུར་ཐོད་ཆུ་སེར་སྐེམ།།མི་རུས་བཙའ་མ་སོག་ཐལ་གྱིས།།ཚད་རྙིང་ལུས་ལ་ཞེན་པ་འགོགས།།མི་ཡི་དཔྱི་རུས་ལྷོག་པ་གསོད།།འབྲུག་རུས་རུལ་གཅོད་རྨེན་པ་འདྲུབ།།སྟག་གི་རུས་པས་ལྷ་བ་འགུགས།།འགྲོན་བུ་ཁྲག་གཅོད་རྣག་ཆུ་སྐེམ།།ཐོག་གིས་བསད་པའི་རུས་པ་དང་།།རྒྱུ་གཟེར་ཐོད་པས་རྒྱུ་གཟེར་འཇོམས།།ཕག་པའི་རུས་པས་སྨུག་པོ་སེལ།།ལུག་གི་རུས་པས་རླུང་ནད་སེལ།།སེར་བ་རུས་ཀྱིས་ཆུ་འགགས་སེལ།།ཟེར་མོའི་རུས་པས་ཁྲག་ཤོར་གཅོད།།སྤྲེའུའི་རུས་པས་བུ་འབྱིན་བྱེད།།འབུ་སྐྱོགས་སྲིན་སེལ་དམུ་ཆུ་སྦྱོང་།།བཤུལ་ཆགས་རུས་པས་ཆུ་སེར་སེལ།།མི་ཤས་འབྲས་འདུལ་རླུང་དུག་གཉན་ནད་འཇོམས།།སྦྲུལ་ཤས་འདྲིལ་བཤིག་འགགས་འབྱིན་མིག་ལ་ཕན།།བྱ་རྒོད་ཤ་ཡིས་དྲོད་སྐྱེད་ལྦ་བ་འཇིག།རྨ་བྱའི་ཤ་ཡིས་མཁྲིས་པ་དུག་ནད་འཇོམས།།ད་བྱིད་ཤ་ཡིས་མཁལ་རྐེད་གྲང་བ་སེལ།།སྲམ་གྱི་མཆིན་པས་ཆུ་འགགས་སེལ་བར་བྱེད།།འཕྱི་བའི་མཆིན་པས་རུས་པ་གས་པ་སྦྱོར།།ར་ཡི་མཆིན་པས་མིག་ལ་མཆོག་ཏུ་ཕན།།གློ་སྙིང་མཆིན་མཆེར་མཁལ་ཤས་རང་ནད་སེལ།།སྤྱང་ཀིའི་ཕོ་བས་དྲོད་སྐྱེད་མ་ཞུ་འཇུ།།སྤྱང་ཀིའི་ལྕེ་ཡིས་ལྕེ་སྐྲངས་འཇོམས།།ཕག་པའི་ལྕེ་ཡིས་རུས་མཛེར་འགོགས།།ཁྱི་ཡི་ལྕེ་ཡིས་རྨ་རྣམས་འདྲུབ།།བོང་བུའི་ལྕེ་ཡིས་འཁྲུ་བ་གཅོད།།ཐུག་འབྲས་རོ་ཙ་ཁྱི་རླིག་བུ་རོགས་འབྱིན།།ཝ་དང་ཁུག་རྟའི་གློ་བས་གློ་རྡོལ་གཅོད།།བྱ་ཝང་ཤ་ཡིས་སྐྱུག་པ་གཅོད་པར་བྱེད།།མཆིལ་པ་ནས་ཟན་རྩངས་པས་ཁུ་བ་སྐྱེད།།ངུར་པའི་ཤ་ཡིས་ཉྭ་ལོག་སེལ་བར་བྱེད།།ཤ་བའི་ཁྲག་གིས་སྲིན་སེལ་མངལ་ཁྲག་གཅོད།།ར་ཡི་ཁྲག་གིས་རེག་དུག་འབྲུམ་ནག་སེལ།།གཡག་རྒོད་ཁྲག་དང་གཙོད་ཁྲག་འཁྲུ་བ་གཅོད།།ཕག་ཁྲག་དུག་དང་སྨུག་པོ་བྱེར་བ་སྡུད།།བོང་ཁྲག་གྲུམ་བུ་ཚིགས་མིག་ཆུ་སེར་སེལ།།བྱ་ཡི་ཟེ་ཁྲག་ཤ་གསོ་ལྷ་བ་འཛིན།།མངལ་ཁྲག་རྩ་སྡོམ་ཤ་འུ་སྐྱེད་པར་བྱེད།།མཁྲིས་པའི་རིགས་རྣམས་ཐམས་ཅད་རྩ་ཁ་སྡོམ།།རུལ་གཅོད་ཤ་གསོ་དུག་སེལ་མིག་ལ་ཕན།།སྦྲུལ་གྱི་ཚིལ་བུས་མདེའུ་འབྱིན།།ཤ་ཚིལ་སྲིན་སྲེལ་དུག་ནད་སྲུང་།།ཕག་ཚིལ་དུག་སྡུད་ཤུ་ཐོར་སེལ།།མི་ཚིལ་རླུང་འཇོམས་ཤུ་ཐོར་སེལ།།ར་ཀླད་ཆུ་རྒྱུས་ཆད་པ་གསོ།།ལུག་ཀླད་མགོ་འཁོར་འཚོ་འཁྱོམས་གསོ།།རི་དྭགས་ཀླད་པས་འཁྲུ་བ་གཅོད།།རི་བོང་ཀླད་པས་རྒྱུ་གཟེར་སེལ།།མི་ཀླད་སྐྲངས་འཇོམས་ཆུ་སེར་འཇིགསྦྲུལ་ལྤགས་ཤ་བཀྲ་གླང་ཤུ་སེལ།།བསེ་ཀོ་གླང་ཀོ་འབྲུམ་ནག་སེལ།།བྱི་བའི་པགས་པས་རྣག་སྣ་འདྲེན།།ཆུ་སྲིན་སྡེར་མོས་རུས་ཚད་སེལ།།བོང་བུའི་རྨིག་པས་ཆུ་འགགས་སེལ།།རྟ་ཡི་རྨིག་པས་སྐྲན་ནད་སེལ།།རྟ་བོན་པ་ཡིས་ཉ་ལོག་འཇོམས།།རྨ་བྱའི་མདོངས་དུག་གློ་རྣག་སེལ།།སོ་བྱའི་སྒྲོ་ཡིས་ཆུ་འགགས་འབིགས།།འུག་པའི་སྒྲོ་ཡིས་དམུ་ཆུ་སེལ།།བྱ་མ་བྱིའི་སྒྲོས་མངལ་ནད་འབྱིན།།གནའ་བའི་སྤུ་ཡིས་དུག་ནད་སེལ།།ར་ཐུག་རྨོངས་སྤུས་ལྷོག་པ་འཇོམས།།མི་ཆུས་གཉན་སྲིན་སེལ་རིམས་སྲུང་།།བ་ཆུས་ཆུ་སེར་ཚད་རྙིང་སྦྱོང་།།རྒོད༌བྲུན་དྲོད་སྐྱེད་སྐྲན་བཤིག་སྐྲངས་པ་འགུགས།།ཕག༌བྲུན་མ་ཞུ་གཉན་རིམས་མཁྲིས་སྐྲན་སེལ།།མི༌བྲུན་མཁྲིས་སྐྲན་དུག་སེལ་སྐྲངས་པ་འཇོམས།།རྟ་སྦངས་སྲིན་སེལ་མཁྲིས་རླུང་སྐྱུག་པ་གཅོད།།རི་བོང༌བྲུན་གྱིས་དམུ་ཆུ་སྦྱོང་བར་བྱེད།།ཁྱི་སྤྱང་གོང་མོའི༌བྲུན་གྱིས་སྐྲངས་པ་འཇོམས།།བྱ༌བྲུན་བྱི༌བྲུན་གཉིས་ཀྱིས་རྣག་སྣ་འདྲེན།།ཕུག་རོན༌བྲུན་གྱིས་སྐྲངས་པ་རྣག་ཏུ་འགུགས།།བྱང་པས་རྩ་ཡི་ནད་རྣམས་སྦྱོང་བར་བྱེད།།སྡིག་སྲིན་ཆུ་སྦུར་གཉིས་ཀྱིས་ཆུ་འགགས་སེལ།།བསེ་སྦུར་བྱིང་བྱིང་ཐུ་ལུས་གླང་ཐབས་འཇོམས།།སྤྲུ་མའི་འབུ་ཡིས་རྩ་ཁྲག་ཤོར་བ་སྡོམ།།ན་བུན་བུ་མོས་ཀླད་པ་འཛག་པ་གཅོད།།ཆུ་བྱི་རྦ་བྱིའི་ཤ་ཡིས་ཤ་དུག་སེལ།།རྨིགས་པས་སྲིན་ནད་དུག་ནད་སེལ་བར་བྱེད།།སྨན་རྟ་བུ་རམ་གྲང་རླུང་སེལ་བའི་རྟ།།ཀ་ར་ཁྲག་མཁྲིས་ཚ་བ་སེལ་བའི་རྟ།།སྦྲང་རྩི་ཆུ་སེར་བད་ཀན་སེལ་བའི་རྟ།།དེ་དག་སོ་སོའི་སྨན་གྱི་ནུས་པ་སྟེ།།དྲང་སྲོང་རྣམས་ཀྱིས་འདི་ལ་གཅེས་པར་ཟུངས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་སྨན་གྱི་ནུས་པ་བསྟན་པའི་ལེའུ་སྟེ་ཉི་ཤུ་པའོ།།།།